و بسرعة جروها من تما حتى دخلو ل السيارة و سدو عليهوم..دفعاتهوم روبين و لصقات مع الزاج ديال الطونوبيل تيبانو ليها عاطيينها بضهرهوم و داخلين مع الشركة شحال قراب من بعضياتهوم..بداو تيهبطو دموعها وحدة تابعة لوخرا و قلبها تيتقطع من الداخل صعيب بزاف تشوف واحد الانسان بغاتو من صغرها مع وحدة خرى لي لا علاقة بيه لا فالمستوى ولا فالأسلوب و هي ممديهاش فيها ولا عاطيها حتاشي قيمة فوق بنت صاحب باه من موراها كانو ليڨيا و خناثة تيشوفو فيها بحزن عشرتهوم بثلاثة قديمة و عارفين مزيان احساس روبين دابا كيف داير...